VEGA præsenterer **Gonjasufi viser sårbarhed og ny musikalsk kunnen på nyt personligt album**
*Syrehovedet Gonjasufi væver fragtmenter af hiphop, soul, psykedelisk rock og elektronica ind i et mørkt univers af tunge beats og melankolske tekster. Nu har du muligheden for at høre Gonjasufis eksperimenter, når sangeren gæster Lille VEGA den 2. maj.*

Sumach Ecks bedre kendt som Gonjasufi har netop smidt sit tredje album, Callus, på gaden. Der har været stille i Gonjasufi-lejren siden sangeren udgav det farverige og eksperimenterende album MU.ZZ.LE i 2012, men nu er han tilbage med et nyt mørkt, album, hvor han igen udfordrer lydbilledet inden for psykedelisk hiphop.

Gonjasufi er klar til at vise omverdenen en ny og ærlig side af sit musikalske talent. Callus er sangerens mest udfordrende og personlige plade til dato, hvor mørke trommer, riffelskuds ekko og tunge synthesizere kredser om teksternes mørke betragtninger.

Meget er sket på de fem år sangeren har arbejdet med sangene til albummet. Gonjasufi ønskede med Callus at beskrive de prøvelser, han har gennemgået, når succes som kunstner og privatperson clasher og når image og virkelighed ikke stemmer overens.
Sangene kredser om eksistentialistiske spørgsmål, og på albummet dykker lytteren sammen med sangeren ned på bunden, hvor Gonjasufi behandler emner som tab og frygt. Hvor de to forrige albums havde håb og optimisme, dyrker Callus håbløsheden og melankolien.

Albummet har taget Gonjasufi med på en længere rejse både ind i selvet, men også rundt i det musikalske landskab. Produceren har på Callus arbejdet med guitaristen i The Cure, Pearl Thompson, og samarbejdet har åbnet op for helt nye måder at arbejde med musikken på. Selv siger han:

“Knowing what key stuff is played in has opened up a new world up for me, It’s what I have been searching for forever. It has to be authentic. Fuck a filter. Just throw the mic to the tape”.

Gonjasufi har med Callus bedrevet sit mest ærlige og mørke album til dato. De 19 sange beviser, at sangeren tør udfordre de musikalske grænser og hele tiden søger nye måder at eksperimentere med kompositionerne.

 **Fakta om koncerten:**
Gonjasufi (US)
Tirsdag den 2. maj kl. 21
Lille VEGA Enghavevej 40, 1674 København V
Billetpris 160 kr. + gebyr
Billetsalget starter i dag via VEGA.dk og Ticketmaster.